P. Prokopovič, poslanec: (2002-06-27):
Predložený návrh na skrátené legislatívne konanie (tlač 1626) predložila vláda Slovenskej republiky a bol doručený poslancom Národnej rady Slovenskej republiky dňa 17. júna 2002 na skrátené legislatívne konanie, v ktorom sa obmedzenia podľa § 72 ods. 1, § 74 ods. 2, § 81 ods. 2, § 83 ods. 4, § 84 ods. 2 a § 86 nepoužijú. Predseda Národnej rady Slovenskej republiky posúdil, či predložený vládny návrh na skrátené legislatívne konanie spĺňa náležitosti podľa § 70 ods. 1 rokovacieho poriadku Národnej rady Slovenskej republiky a náležitosti podľa legislatívnych pravidiel, a zaradil ho na rokovanie 61. schôdze Národnej rady Slovenskej republiky. Ako spravodajca navrhnutého gestorského výboru predkladám stanovisko gestorského výboru a konštatujem, že návrh vlády na skrátené legislatívne konanie spĺňa všetky náležitosti a aj z vecného hľadiska predložený návrh zákona (tlač 1591) je potrebné zaradiť a prerokovať na rokovaní Národnej rady. Výbor prerokoval návrh na skrátené legislatívne konanie a predložené stanovisko prijal uznesením č. 849 z 25. júna 2002. V súlade s § 89 ods. 1 rokovacieho poriadku Národnej rady Slovenskej republiky odporúčam prijať uznesenie, aby Národná rada Slovenskej republiky prerokovala vládny návrh zákona na rokovaní 61. schôdze v skrátenom legislatívnom konaní. Prosím vás, vážený pán predsedajúci, aby ste otvorili rozpravu o predloženom návrhu vlády na skrátené legislatívne konanie. I. Presperín, podpredseda NR SR: Ďakujem, pán poslanec. Zaujmite miesto pre spravodajcov. Otváram rozpravu o tomto bode programu. Pýtam sa, kto sa hlási ústne vzhľadom na to, že písomne nebol nikto prihlásený. Konštatujem, že nikto. Vyhlasujem rozpravu o tomto bode programu za skončenú. Prerušujem rokovanie, hlasovať budeme o pol hodiny po tomto návrhu na skrátené legislatívne konanie. Ďakujem, pán poslanec, pani ministerka, ďakujem vám. Nasleduje druhé čítanie o návrhu poslanca Národnej rady Slovenskej republiky Petra Finďa na vydanie zákona, ktorým sa mení a dopĺňa zákon Národnej rady Slovenskej republiky č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriadení rezortných, odvetvových, podnikových a občianskych zdravotných poisťovní v znení neskorších predpisov a o doplnení zákona č. 99/1963 Zb. Občianskeho súdneho poriadku v znení neskorších predpisov . Návrh máte ako tlač 1388 a spoločnú správu 1388a. (Reakcia z pléna.) Podľa poradia, pán poslanec, nemáte pravdu, pretože takto sa určilo hlasovaním, toto poradie, ide Finďo, potom ide celý blok zákonov pána ministra Čarnogurského, ktorého alternuje pán minister Šimko. Takže idem presne podľa toho, ako sa schválilo v Národnej rade. Nech sa páči. P. Finďo, poslanec: Vážený pán predsedajúci, vážené panie poslankyne, vážení páni poslanci, predkladám návrh poslaneckej novely zákona č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriadení rezortných, odvetvových, podnikových a občianskych zdravotných poisťovní v znení neskorších predpisov a o doplnení zákona č. 99/1963 Zb. Občianskeho súdneho poriadku v znení neskorších predpisov. Ako už v tejto snemovni mnoho ráz zaznelo, systém zdravotného poistenia je od jeho vzniku v štádiu permanentnej krízy. Táto permanentná kríza systému zdravotného poistenia vedie k tomu, že zdravotné poisťovne sú vystavované exekúciám, sú vystavované rozličným súdnym sporom, a dokonca za istých okolností hrozí, že zdravotné poisťovne budú navrhnuté do konkurzu. Vzhľadom na to, že ide o správu verejných financií v značných objemoch, ktoré napríklad v roku 2002 dosiahnu zhruba sumu 50 mld. korún, je potrebné, aby sme tieto verejné financie maximálne chránili a aby tieto verejné financie smerovali tam, kde ich zákon smeruje, to znamená do poskytovania zdravotnej starostlivosti vrátane uhrádzania liekov, zdravotníckych potrieb, pomôcok a podobne. Predložený návrh novely rieši predovšetkým ustanovenia zákona č. 273/1994 Zb. o zdravotnom poistení, do ktorých prenáša niektoré ustanovenia z Exekučného poriadku, ktoré sme schválili pri jeho opakovanom novelizovaní v minulom roku. Zásadnou zmenou alebo zásadným doplnením oproti pôvodnému návrhu je pridanie ustanovenia, ktorým sa z exekúcie a z výkonu rozhodnutia podľa osobitných predpisov vylučuje poistné, poplatok z omeškania, poplatok za nesplnenie oznamovacej povinnosti a pokuty s výnimkou pohľadávok na poistnom. Týmto ustanovením sa zabezpečí, aby zdravotné poisťovne mali oprávnenie vymáhať si nezaplatené poistné na jednej strane, ale na druhej strane aby poistné, ktoré platí platiteľ, nemohlo byť prikázaním inej peňažnej pohľadávky exekvované. Novela zákona rieši aj ďalšie oblasti, ktoré dlhodobo sužujú zdravotné poisťovne. Ako viete, zdravotné poisťovne majú účtovnú osnovu, ktorá bola prevzatá ešte v čase vzniku Národnej poisťovne z účtovníctva politických strán, občianskych hnutí a občianskych združení a podobne. Táto účtovná osnova nepozná také operácie, ako je napríklad odpisovanie nedobytných pohľadávok, ako je oblasť postupovania pohľadávok a podobne. Tieto otázky novelizujeme tak, aby sa dostali do súladu s tými ustanoveniami, ktoré táto snemovňa schválila v prípade Sociálnej poisťovne. Riešime aj niektoré iné problémy zdravotného poistenia, ktoré súvisia s indexom rizika pri prerozdeľovacom procese, o ktorom sme tiež už v tejto snemovni nedávno rokovali, a riešime aj viaceré ďalšie záležitosti, ktoré sa týkajú napríklad súbehu lekárskej praxe. Pretože ako viete, aplikačná prax ukázala, že zákaz súbehu praxe lekára zamestnaného v štátnom zdravotníckom zariadení a praxe lekára, ktorý má vlastné povolenie na poskytovanie zdravotnej starostlivosti, bol predposlednou novelou zákona č. 277/1994 Z. z. zakázaný. Dovolím si vás požiadať, vážená snemovňa, aby ste túto novelu zákona, resp. viacerých zákonov podporili a aby ste tým pomohli zdravotníctvu riešiť tie problémy, ktoré v skutočnosti riešiť má, to znamená, aby sa zdravotníctvo opäť viac venovalo poskytovaniu zdravotnej starostlivosti a menej boju o existenciu a elementárnu záchranu. Ďakujem. I. Presperín, podpredseda NR SR: Ďakujem, pán poslanec. Prosím pani poslankyňu Záborskú, aby sa ujala slova ako spoločná spravodajkyňa z výboru pre zdravotníctvo a oboznámila Národnú radu s návrhom a stanoviskom gestorského výboru. Prosím.